Twee SA'ners maak dokkie-debuut op Sundance | Netwerk24
Terwyl die kersies "met 'n vragmotor afgelewer moet word", het die liedjieboer Anton Goosen in die week waarin hy 75 jaar oud word toevallig van die sanger David Kramer 'n skildery present gekry wat dié van hom geverf het.
06 Desember 2019 08:45
'n Greep uit 'Influence', die Suid-Afrikaanse dokumentêr oor die Bell Pottinger-sage wat volgende maand op die Sundance-fees in die VSA vertoon word.
Hul vollengte-dokumentêre prent, Influence, sal volgende maand in Utah op die fees gesien word. Dit handel oor die oopvlek van die opspraakwekkende Bell Pottinger-debakel.
Nog 'n sege vir Suid-Afrika is die deelname van This Is Not a Burial, It's a Resurrection aan die World Drama-kompetisie op die fees.
Influence spruit uit die #GuptaLeaks, 'n magdom e-posse wat 'n span van die plaaslike Daily Maverick, amaBhungane en News24 ondersoek het.
In 2017 kon hulle bekend maak dat die skakelmaatskappy Bell Pottinger 'n rasverdelende veldtog tot voordeel van die berugte Gupta-familie en oudpres. Jacob Zuma gevoer het.
Druk deur die media, die burgerlike gemeenskap en opposisie-politici het dié eens onaanvegbare multinasionale maatskappy genoodsaak om sy deure te sluit.
Vir dié 80-jarige weduwee in die fliek 'This Is Not a Burial, It's a Resurrection' voel haar verskuiwing van haar voorvaders se grond af soos die dood.
"Ons het die gebeure tot die droesem van geopolitieke beeldpoetsery gevolg en op die 'vingerafdrukke' van lord Timothy Bell, stigter van Bell Pottinger, afgekom," sê Neille.
"Invloed en breinspoeling wat die sogenaamde post-waarheid-era tot stand gebring het, kan net verstaan word as 'n mens die storie van die begin af vertel. Dit gee duidelikheid oor die konteks waarin talle demokrasieë nou voortstrompel."
"Influence, 'n gesamentlike produksie deur Suid-Afrika en Kanada, is volgens die rolprentmakers 'n "unieke Afrika-narratief in die sentrum van 'n globale debat oor 'n wêreld waar feit en fiksie uitruilbaar geword het, of soos Leonard Cohen dit gestel het, dat die lig by krake inkom, " sê die vervaardiger, Neil Brandt.
This Is Not a Burial gaan oor 'n 80-jarige weduwee, een van die inwoners van 'n dorpie in Lesotho wat hervestig moet word omdat 'n dam daar naby gebou gaan word.
Die weduwee het haar verset omdat sy haar huis en die begraafplaas waar haar familielede ter ruste gelê is, wou beskerm.
Dit is die gevolg van die Hoogland-projek wat Suid-Afrika in Lesotho gevestig het om hidro-elektriese krag aan dié bergkoninkryk en terselfdertyd water aan Suid-Afrika te verskaf.
Volgens die regisseur, Lemohang Mosese, is die fliek gegrond op ware gebeure wat in Lesotho afgespeel het en beeld die veerkragtigheid van die mens se gees uit.
Die bou van nog opgaardamme die afgelope drie dekades het duisende inwoners ontheem.
"Die mense het nie net hul lewenswyse verloor nie, maar ook hul individuele en kollektiewe identiteit. Wanneer jy so diep gewortel is in die land van jou voorvaders, is só iets ondenkbaar. Die mense met wie ek onderhoude gevoer het, vergelyk dié hervestiging met die dood," sê Mosese.
It's not a Burial se wêreldpremière was vroeër vanjaar in Venesië. Die spelers is Mary Twala Mhlongo, Jerry Mofokeng (Wa Makhetha), Makhaola Ndebele, Tseko Monaheng en Siphiwe Nzima. – LA Times, Variety.com, Sundance Film Festival-webblad